
Előterjesztés
Emberi Erőforrások és Nemzetközi Kapcsolatok Bizottsága részére

Tisztelt Bizottság!
A sportról szóló 2004. évi I. törvény 55.§ (3) bekezdésének f) pontja alapján  a fővárosi önkormányzat közreműködik a sport népszerűsítésében. A Magyarország helyi önkormányzatairól szóló 2011. évi CLXXXIX. törvény 23.§ (4) bekezdésének 8. pontja alapján a fővárosi önkormányzat feladata a fővárosi szintű sport és szabadidősport támogatása. 
A Budapest Főváros Önkormányzata 2015. évi összevont költségvetéséről szóló 9/2015. (III.16) Főv. Kgy. rendelet 110.488 eFt összegben állapította meg a „841301 Sportcélú támogatás” cím keretösszegét.
A Fővárosi Önkormányzat Szervezeti és Működési Szabályzatáról szóló 53/2014. (XII.12.) Főv. Kgy. rendelet 6. számú mellékletének 1.28. pontja értelmében a cím felosztásáról és felhasználásáról az Emberi Erőforrások és Nemzetközi Kapcsolatok Bizottsága dönt.
Az Emberi Erőforrások és Nemzetközi kapcsolatok Bizottsága 2015. április 16-ai ülésén tárgyalta a Fővárosi Önkormányzat 2015.évi költségvetésében a „841301 Sportcélú támogatás” címkódon biztosított előirányzat felosztását, mely keretében az „SZ” jelű pályázat keretösszegét 20 millió Ft-ban állapította meg.
A sportágazati pályázat évek óta kiírásra kerül és nagy népszerűségnek örvend. 
Az „SZ” jelű - Szabadidősport - pályázat célja:
Támogatásban részesíteni a Budapest területén és budapesti székhellyel működő szabadidős sportegyesületeket, amelyek rendszeresen, széles körben igénybe vehető szabadidős sporttevékenységet, testedzési alkalmat biztosítanak a főváros lakossága számára. A pályázat tervezett keretösszege 20.000.000 Ft. A pályázaton 150.000 Ft-tól 500.000 Ft-ig terjedő összeg nyerhető el. 

A pályázónak kötelező önrésszel kell rendelkeznie, mely az igényelt támogatás 20%-a.
A pályázat megvalósítási időszaka 2015. július 1.- 2016.június 30.

A pályázat nyerteseinek a kapott támogatásról és az önrész együttes összegének felhasználásáról 2016.szeptember 12-ig írásos szakmai beszámolót és pénzügyi elszámolást kell benyújtania.
A budapesti sportegyesületek szabadidősporttal kapcsolatos működtetési költségekre pályázhatnak. 
· sportesemények szervezése, rendezése
· technikai és sporteszközök bérlése
· terembérlés
· kis értékű sportszerek vásárlása: maximum bruttó 100.000Ft/db.

Az „SZ” jelű pályázati kiírást az 1.sz. melléklet, a pályázati adatlapot az 2. sz. melléklet tartalmazza.
A fentiekben foglaltak alapján javaslom a T. Bizottságnak a pályázati kiírás elfogadását és meghirdetését. 


Határozati javaslat
A Emberi Erőforrások és Nemzetközi Kapcsolatok Bizottsága úgy dönt, hogy:

Jóváhagyja az 1. sz. melléklet szerinti 2015. évi „SZ” jelű (szabadidősport) pályázati kiírást, a 2. sz. melléklet szerinti adatlapot és egyben felkéri a főpolgármestert a pályázat meghirdetésére.

határidő:	a bizottság döntését követő 20 munkanap
felelős: 	a bizottság elnöke


Határozathozatal módja:
A határozathozatalhoz egyszerű szavazattöbbség szükséges.

